**ELŐTERJESZTÉS**

**Szombathely Megyei Jogú Város Közgyűlésének**

**2019. február 28-ai ülésére**

**Javaslat Szombathely közlekedési problémáinak megoldását célzó intézkedések megtételére**

Szombathely Megyei Jogú Város Közgyűlése 2018. október 25-ei ülésén tárgyalta a város közlekedési rendszerének felülvizsgálatáról szóló előterjesztést. A Közgyűlés döntése értelmében külön-külön szükséges megvizsgálni az előterjesztésben foglalt beavatkozási lehetőségeket, majd a konkrét intézkedésekre vonatkozó javaslatokat a Közgyűlés elé kell terjeszteni.

A térségi jelentőségű, de a város közlekedési helyzetét alapvetően befolyásoló fejlesztéseket tekintve az **M86 Győrig** kiépült és Modern Városok Program keretében további kiemelt fontosságú fejlesztések zajlanak. A NIF Zrt. részéről folyamatban van a **Szombathely és Egyházasrádóc közötti 2x2 sávos szakasz** műszaki terveinek elkészítése. A Szombathelyt Kőszeggel összekötő **87-es számú főút**, valamint az észak-keleti városi elkerülő út kialakítása tekintetében a NIF Zrt megvalósíthatósági tanulmányt készíttet. A városi belső úthálózat tehermentesítésében jelentős szerepet játszik majd a az országhatár – Kőszeg – Szombathely főút 2x2 sávos kiépítése. A tanulmány részét képezi a **Puskás Tivadar utca kikötése** az elkerülő útig. Ennek megépítése az iparterület és a Zanati út tekintetében óriási jelentőséggel bír. A város és térsége tömegközlekedése szempontjából meghatározó jelentőségű **intermodális közösségi közlekedési csomópont** a műszaki előkészítés szakaszában tart. A NIF Zrt. által elkészíttetett tanulmány műszaki tartalma jelenleg az Innovációs és Technológiai Minisztérium előtt van jóváhagyás alatt. A Közgyűlés 2017 során döntött arról, hogy a **Ferenczy István utca és a Saághy István utca hiányzó szakasz**ának kiépítését meg kívánja valósítani. A TOP-6.1.5 felhívás módosítása keretében új útszakasz megépítésére támogatás bevonásával lehetőség nyílik. A Ferenczy István utca új útszakaszának tervei rendelkezésre állnak. folyamatban van az időközben lejárt vízjogi engedélyek megújítása. Az engedélyek kiadását követően indítható a kivitelezésre vonatkozó közbeszerzési eljárás, a forrás rendelkezésre állásakor megköthető a kivitelezési szerződés.

A folyamatban lévő fejlesztések, valamint városunk belső közlekedési hálózatának, tömegközlekedési helyzetének szerteágazó problémái mára szükségszerűvé teszik, hogy egy komplex, a város egészét átfogó közlekedésfejlesztési koncepció és megalapozó vizsgálat készüljön. A tárgyban megkerestem Dr. Palkovics László innovációs és technológiai minisztert, valamint a Pénzügyminisztérium Regionális Fejlesztési Programokért Felelős Helyettes Államtitkárát.

Tájékoztatom a Tisztelt Közgyűlést, hogy az egyeztetések eredményeként **lehetőség kínálkozik arra, hogy városunk** a TOP-6.4.1-16 felhívás keretében pályázati támogatásból **elkészíttesse átfogó közlekedésfejlesztési koncepcióját** egy úgynevezett fenntartható mobilitási terv kidolgozása révén (Sustainable Urban Mobility Plan = SUMP). A vonatkozó pályázati felhívás a Pénzügyminisztérium regionális fejlesztési programokért felelős helyettes államtitkárának tájékoztatása értelmében rövidesen meghirdetésre kerül, és annak keretében Szombathely közlekedésfejlesztési koncepciója támogatható lesz.

A koncepció kidolgozásának sikeres előkészítése, valamint a közlekedési helyzet javítását rövidtávon szolgáló javaslatok elfogadása érdekében javaslom egy konzultatív szakértői csoport megszervezését, amelybe az alábbi külső szakértők, valamint a közgyűlési frakciók által delegált további 4 tag meghívását indítványozom:

* Tangl László igazgató/intézményvezető (Nemzeti Szakértő és Kutató Központ Műszaki Szakértői Intézet, Szombathelyi Intézet)
* Tóthné Temesi Kinga (KTI Szombathelyi Kirendeltség vezetője)
* Horváth Gábor (Szombathelyi Járási Hivatal, Műszaki Engedélyezési és Fogyasztóvédelmi Főosztály)
* Horváth László (Magyar Közút Zrt. Vas Megyei Igazgatósága, igazgató)
* László Péter r. alezredes (Vas Megyei Rendőr-főkapitányság, Közlekedésrendészeti Osztály)
* Seper András tü ezredes igazgatóhelyettes (Vas Megyei Katasztrófavédelmi Igazgatóság)
* Kovács Jenő építőmérnök

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2019. február „ ”**

 **/: Dr. Puskás Tivadar :/**

I.

HATÁROZATI JAVASLAT

**…../2019. (II.28.) Kgy. számú határozat**

Szombathely Megyei Jogú Város Közgyűlése a „Javaslat Szombathely közlekedési problémáinak megoldását célzó intézkedések megtételére” című előterjesztést megtárgyalta, és felkéri a polgármestert, hogy releváns TOP pályázati felhívás megjelenése esetén az előterjesztésben foglaltak megvalósítására irányuló támogatási kérelmet nyújtsa be.

**Felelős:** Dr. Puskás Tivadar, polgármester

 Illés Károly, alpolgármester

 Dr. Károlyi Ákos, jegyző

 (A végrehajtás előkészítéséért:

 Szakály Szabolcs, a Városfejlesztési Kabinet vezetője)

**Határidő:** a pályázati felhívásban foglalt benyújtási határidőig

II.

HATÁROZATI JAVASLAT

**…../2019. (II.28.) Kgy. számú határozat**

Szombathely Megyei Jogú Város Közgyűlése a „Javaslat Szombathely közlekedési problémáinak megoldását célzó intézkedések megtételére” című előterjesztést megtárgyalta, és elhatározza, hogy közlekedésfejlesztési munkacsoport állít fel a 2019. évi önkormányzati választásokig terjedő időtartamra, egyúttal felkéri a polgármestert, hogy a munkacsoport tagjaként az alábbi személyeket kérje fel:

* Tangl László igazgató/intézményvezető (Nemzeti Szakértő és Kutató Központ Műszaki Szakértői Intézet, Szombathelyi Intézet)
* Tóthné Temesi Kinga (KTI Szombathelyi Kirendeltség vezetője)
* Horváth Gábor (Szombathelyi Járási Hivatal, Műszaki Engedélyezési és Fogyasztóvédelmi Főosztály)
* Horváth László (Magyar Közút Zrt. Vas Megyei Igazgatósága, igazgató)
* László Péter r. alezredes (Vas Megyei Rendőr-főkapitányság, Közlekedésrendészeti Osztály)
* Seper András tü ezredes igazgatóhelyettes (Vas Megyei Katasztrófavédelmi Igazgatóság)
* Kovács Jenő építőmérnök

………………………………………….

………………………………………….

………………………………………….

………………………………………….

**Felelős:** Dr. Puskás Tivadar, polgármester

 Illés Károly, alpolgármester

 Dr. Károlyi Ákos, jegyző

 (A végrehajtás előkészítéséért:

 Lakézi Gábor, a Városüzemeltetési Osztály vezetője)

**Határidő:** azonnal